VDSS sodba Psp 395/2015
Sodna praksa Višjega delovnega in socialnega sodišča, 2015-10-22

Elizabeta Šajn Dolenc (preds.), Jože Cepec (poroč.), Nada Perić Vlaj

vdovska pokojnina - zunajzakonska skupnost - trajanje

Zunajzakonska skupnost med pokojnim in tožnico je trajala 11 mesecev in 22 dni, kar pa ne zadošča za priznanje pravice do vdovske pokojnine po 114. členu ZPIZ-, po katerem mora zunajzakonska skupnost med zavarovancem in osebo, ki uveljavlja pravico do vdovske pokojnine, obstajati vsaj tri leta pred smrtjo zavarovanca. Zato tožnica ni upravičena do vdovske pokojnine po pokojnem.

Pritožba se zavrne in se potrdi sodba sodišča prve stopnje.

1. Prvostopenjsko sodišče je z izpodbijano sodbo zavrnilo tožbeni zahtevek tožnice, da se odpravita odločbi št. ... z dne 28. 6. 2013 in št. ... z dne 16. 11. 2012, ter da se tožnici prizna pravica do vdovske pokojnine po pokojnem A.A..

Ugotovilo je, da je izvenzakonska skupnost med pokojnim in tožnico trajala 11 mesecev in 22 dni, kar pa ne zadošča za priznanje pravice do vdovske pokojnine po 114. členu Zakona o pokojninskem in invalidskem zavarovanju (Ur. l. RS, št. 106/99 s spremembami; v nadaljevanju: ZPIZ-1), po katerem mora zunajzakonska skupnost med zavarovancem in osebo, ki uveljavlja pravico do vdovske pokojnine obstajati vsaj tri leta pred smrtjo zavarovanca.

2. Pritožuje se tožnica. Meni, da je odločitev nepravilna in nezakonita. Nesporno dejstvo je, da je tožnica bila do smrti A.A. njegova izvenzakonska partnerka in je sedaj njegova vdova, je samska, ni poročena in tudi ne živi v drugi izvenzakonski skupnosti. S pokojnim A.A. je živela v izvenzakonski skupnosti, ki je trajala več let, pokojnik jo je določil za svojo dedinjo, ostali dve sodednji sta ji priznali položaj tožeče stranke, kot izvenzakonske partnerke po pokojniku.

4. Pritožbeno sodišče je opravilo preizkus izpodbijane sodbe prvostopenjskega sodišča v obsegu pritožbenih navedb in kakor to določa drugi odstavek 350. člena Zakona o pravdnem postopku (Ur. l. RS, št. 26/99 s spremembami; v nadaljevanju: ZPP). Po opravljenem preizkusu pritožbeno sodišče ugotavlja, da je prvostopenjsko sodišče pravilno in popolno ugotovilo dejansko stanje, na tako ugotovljeno dejansko stanje pravilno uporabilo materialno pravo, pri tem pa tudi ni prišlo do bistvenih kršitev določb pravdnega postopka, na katere pritožbeno sodišče pazi po uradni dolžnosti.

5. Prvostopenjsko sodišče je v skladu s prvim odstavkom 81. člena Zakona o delovnih in socialnih sodiščih (Ur. l. RS, št. 2/2004 in naslednji; v nadaljevanju: ZDSS-1) presojalo pravilnost in zakonitost dokončne odločbe tožene stranke št. ... z dne 28. 6. 2013, s katero se je zavrnila pritožba tožnice zoper odločbo Območne enote B. št. ... z dne 16. 11. 2012. S slednjo je bilo odločeno, da se zavrne zahteva tožnice za priznanje pravice do vdovske pokojnine, ker je bilo v postopku ugotovljeno, da pogoji iz določbe 114. člena ZPIZ-1 niso izpolnjeni, saj je skupnost med tožnico in umrlim A.A., po razvezi zakonske zveze A.A. in C.C. s sodbo Okrožnega sodišča v Ljubljani z dne 6. 7. 2011, trajala 11 mesecev, kar je manj kot je predpisano trajanje najmanj tri leta obstoja izvenzakonske skupnosti za pridobitev pravice do vdovske pokojnine.

6. Pravna podlaga za odločitev predmetne zadeve je določba 114. člena ZPIZ-1 po kateri, ob pogojih iz 110. člena tega zakona, pridobi pravico do vdovske pokojnine tudi oseba, ki je zadnja tri leta pred smrtjo zavarovanca živela z zavarovancem v življenjski skupnosti, ki je po predpisih o zakonski zvezi in družinskih razmerjih v pravnih posledicah izenačena z zakonsko zvezo, ali je v takšni skupnosti živela z umrlim zadnjo leto pred njegovo smrtjo in je z njim kadarkoli imela skupnega otroka.

7. Iz ugotovljenega dejanskega stanja pred prvostopenjskim sodiščem izhaja, da je zakonska zveza med C.C. in A.A. bila razvezana s sodbo Okrožnega sodišča v Ljubljani št. P 2733/2010-4 z dne 6. 7. 2011. A.A. je umrl 27. 6. 2011. Tožnica in A.A. nimata skupnega otroka.

8. Ker ni izpolnjen pogoj trajanja življenjske skupnosti, to je treh let, saj je mogoče trajanje izvenzakonske skupnosti šteti šele po ugasnitvi razlogov oziroma zadržkov zaradi katerih bi bila ustanovitev izvenzakonske skupnosti neveljavna (obstoj izvenzakonske skupnosti je tako mogoče ugotavljati šele od dneva razveze prejšnje zakonske zveze, to je od 6. 7. 2011 dalje) tudi ni izpolnjen pogoj iz 114. člena ZPIZ-1, tako da tožnici ne gre pravica do vdovske pokojnine po pokojnem A.A..

9. Navedeno je v predmetni zadevi edino relevantno. Navedbe v pritožbi, da je tožnica izvenzakonska partnerka in vdova A.A., da je sedaj samska, neporočena in da ne živi v drugi izvenzakonski skupnosti, ter da je tudi dedinja po A.A., kar priznavajo tudi drugi, na rešitev predmetne zadeve ne vpliva.

10. Na podlagi navedenega je pritožbeno sodišče v skladu s 353. členom ZPP pritožbo tožnice kot neutemeljeno zavrnilo in potrdilo sodbo sodišča prve stopnje.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.